Zaoštravanje odnosa SAD i Irana
Američki Sekretarijat za odbranu odbacuje najnovije pretnje Teherana da će zatvoriti Ormuški moreuz 
Nedavno upozorenje Teherana da američki nosač aviona ne pokuša da uplovi u Zaliv, objavljeno je u jeku manevara iranskih pomorskih snaga kao i testiranja iranskih raketa dugog dometa u tom području. Američki zvaničnici su uzvratili jasnom porukom da će nastaviti operacije u međunarodnim vodama Zaliva. Mark Ficpatrik, ekspert za Iran tvrdi da su pretnje Teherana prazne. Iran je takođe zapretio da će zatvoriti moreuz Ormuz, kroz koji prolazi oko 20 odsto nafte u svetu, što SAD ne bi tolerisale. Međutim, Ficpatrik nastavlja da ne postoji mogućnost izbijanja rata. Ali, ukoliko se Iran bude približio proizvodnji nuklearnog oružja, to bi moglo da podstakne vojni potez Sjedinjenih Država ili Izraela. Teheran tvrdie da je nuklearni program zemlje namenjen isključivo civilnoj upotrebi. Iran je, u međuvremenu, počeo da oseća posledice Zapadnog pritiska. SAD i evropski saveznici smatraju da najnovije sankcije zajedno sa ostalim sankcijama zavedenim u protekle tri decenije, počinju da ozbiljno štete iranskoj privredi, jer su usredsređene na naftu. Najnoviji rat rečima, uticao je i na porast cene nafte, obezbeđujući Iranu dodatna devizna sredstva, kaže Ficpatrik. Iranske pretnje ne treba ignorisati, preporučuje Džejms Brejzer, analitičar konsultantske firme IHS. Mnogi stručnjaci predviđaju da će zategnutost u odnosima Irana i SAD oscilirati sve dok Iran ne proizvede nuklearno oružje ili Zapad ne ubedi Teheran da zaustavi sporni nuklearni program.